**iubire contratimp**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Eu te aștept și-acum la ultima adresă

La care-am stat cu tine cam un anotimp

E o mansardă într-un vechi hotel de clasă,

E-o cameră închiriată contratimp

E camera la care am plătit chirie

În vechi monede cu efigii de argint

Unde ne-am fi putut iubi o veșnicie

Nu doar de la un răstimp la alt răstimp

Este odaia cea mai veche din mansardă

Care se lumina când trupu-ți fremăta

O nepereche mă pândește din oglindă

Și prin clepsidre reci mai caut umbra ta

Este un imobil ce nu mai are număr

În care-ți simt parfumul dup-atâta timp

E o mansardă veche care-aș vrea s-o cumpăr

Să rătăcesc prin amintire, contratimp